《大醉示洪七峰》
清代·沈光文

今日蠢休文，大不合时宜。只知作桀犬，降表竟莫为。

蹈海苦不死，患难徒相随。信友本事亲，绝裾悔难追。

家亦有薄田，弃之来受饥。何敢与人争，志气似难隳。

天水有名臣，北海使节持。厥孙居此地，坚操更标奇。

我欣与之交，廿六载于兹。兔园谁赋雪，平原会可期。

欲学樊将军，卮酒安足辞。浮白笑难老，醉言自觉痴。

问途已若此，且读谷风诗。

作者简介：（?—1673）明末清初浙江鄞县人，字文开，一字斯庵。明贡生，南明永历时，官太仆寺卿。后隐居台湾，与韩文琦等结诗社，所作诗称《福台新咏》。有《花木杂记》、《古今体诗》及文集。